Hvernig næra strútar nýfædda unga sína ? En dúfur ? Strútar ( Struthio camelus ) eru stærstu núlifandi fuglar heims og egg þeirra stærstu egg sem þekkt eru meðal núlifandi fugla . Þau eru um 15 cm á lengd , 12,5 cm að þvermáli og geta vegið allt að 1.350 g . Eftir að eggjunum hefur verið verpt tekur útungun um 40 daga . Helsta fæða strúta er gróður og halda þeir sig oftast í misstórum hjörðum í samfloti við önnur gresjudýr . Strútar geta leitað í hræ eða aðrar dýraafurðir ef slíkt er á vegi þeirra en þess konar fæða er minnihlutinn af venjulegri fæðu strúta . Ungarnir byrja ekki að éta strax heldur lifa á forðanæringu fyrstu vikuna en byrja síðan fljótlega að bíta gras . Þegar strútsungar eru orðnir mánaðargamlir geta þeir haldið í við fullorðna fugla . Strútar eru því nokkuð bráðþroska og laga sig þannig að þeim aðstæðum sem þeir lifa við í Afríku þar sem fjölmörg rándýr er að finna . Hreiðurkærir fuglar sem lifa við sömu aðstæður og strútar , yrðu mjög auðveld bráð . Nánar má lesa um strúta hér á Vísindavefnum með því að smella á efnisorðið í lok svarsins . Andstætt strútsungum eru dúfnaungar hreiðurkærir ; halda lengi til í hreiðrinu . Fæðan sem dúfnaforeldrarnir æla ofan í unga sína er nokkurs konar mjólk eða drafli sem þeir framleiða sjálfir úr veggjum sarpsins á útungunartímanum . Dúfur og flamingóar eru einu fuglarnir sem framleiða slíka mjólk og kemur hormónið prólaktín þessari framleiðslu af stað í dúfunum líkt og hjá spendýrum . Rannsóknir á dúfnamjólk hafa leitt í ljós að hún hefur svipað næringargildi og spendýramjólk þegar tekið er tillit til þátta eins og próteininnihalds , vítamína , fitu og steinefna , en kalsíum og fosfór eru þar þó í miklu minni mæli en í spendýramjólk . Bæði kynin framleiða mjólkina . Ingibjörg Gunnarsdóttir er prófessor í næringarfræði við Matvæla - og næringarfræðideild Háskóla Íslands og forstöðumaður Rannsóknastofu í næringarfræði við Háskóla Íslands og Landspítala . Ingibjörg hefur rannsakað áhrif næringar á meðgöngu á heilsu móður og tengsl næringar og vaxtar fyrstu ár ævinnar við heilsu allt fram á fullorðins ár .